Jong man dood langs pad gekryRuan Viljoen (Foto: Facebook) Ruan Viljoen (18) se liggaam is Sondag ŉ paar honderd meter van sy motor gevind langs die N14-snelweg in Centurion. Sergei Greyvenstein, Ruan se pa, het Dinsdag aan Maroela Media gesê Ruan is in ŉ tref-en-trap-ongeluk oorlede. “Ruan se motor het onklaar geraak en hy het langs die pad stilgehou. Sy selfoon se battery was ongelukkig pap en hy kon nie enige hulp ontbied nie. Hy het sy goed opgepak en begin stap – vermoedelik in Jeanlaan se rigting, waarskynlik om my te probeer bel.” Volgens Sergei het ŉ silwer motor Ruan getref en weggery. Hy versoek enigiemand wat verdere inligting oor die ongeluk het om met die polisie in verbinding te tree. Ruan het verlede jaar aan die Afrikaanse Hoër Seunskool in Pretoria gematrikuleer. Hy laat sy ma Anita, pa Sergei en ŉ negejarige sussie agter. “Gaan jou mis my seun. Jy is en was my alles. God het jou vir my geleen sodat ek kan verstaan hoe om onvoorwaardelik lief te hê. You made me so proud everyday,” het Sergei op Facebook oor sy seun gesê. Russel Meiring, woordvoerder van ER24, het in ŉ verklaring gesê paramedici van ER24 was op pad terug na hul tak toe hulle ŉ voertuig op die middelpaadjie van die snelweg opgemerk het. “ŉ Jong man se liggaam is ŉ ent verder aangetref. Hy het veelvuldige beserings opgedoen. Niks kon ongelukkig verder vir hom gedoen word nie en hy is op die toneel dood verklaar.” Kapt. Agnes Huma, woordvoerder van die polisie, het aan Maroela Media gesê die polisie doen ŉ geregtelike doodsondersoek. Boodskappe van medelye stroom in op sosiale media ná Ruan se afsterwe.